آلما، تورک و آلتای خالق اینانجیندا و میفولوژی‌سینده موقدّس بیر مئیوه‌دیر. آلما، اوْلما، اوُلما، اوُلموْ اولاراق دا دئییلر. موغولجا آلیمان (آلیماه)دیر. مئیوه‌لرین آناسی و آتاسی اولاراق قبول ائدیلیر. آغاجی‌نین چیچکلری چهرایی و یا آغ آچار. نووه‌لی موختلیف رنگلی مئیوه‌سی اولان بیر آغاجدیر. قادینلا کیشی‌نین بیر-بیرینه دویدوغو سئوگی‌نین سیموولودور. آغ‌ساققال‌لی‌نین الیندن آلدیغی آلمانین قابیغینی یئین سونسوز قادین اکیز دوغورور. قیزیل آلما اۆچون اوردولارا قیته‌لر آشمیشدیر. ناغیللاردا همیشه جادولو آلمالار واردیر. سیرلی باغلاردان همیشه او اوغورلانمیش، اوزرینه ماهنیلار قوشولموش، قیزلارین یاناغی اونا بنزه‌دیلمیشدیر. دونیادا ان چوخ نؤوع اولان آغاج آلمادیر. ان چوخ یئتیشدیریلن و ان چوخ یئییلن مئیوه ده اودور. یئتکینلشمه‌نی تمثیل ائدیر. نؤوعون هامیسی، یئر اوزونه اورتا آسیادان یاییلمیش اولوب آلتای و قافقاز منشألیدیر. قازاخیستان ین پایتاختی آلماتی‌ نین کؤهنه آدی آلما آتادیر و آلمانین دونیایا بورادان یاییلدیغینا اینانیلار. آدم ایله حوانین جنّتده یئدیکلری قاداغان مئیوه‌نین آلما اولدوغو، قاداغانین ایسه اصلینده جینسل‌لیگی احتیوا ائتدیگی، بو سببله ده آلمانین جینسل‌لیگی سیموولیزه ائتدیگی ایدیعا ائدیلیر. یئر اوزونده آز قالا هر جوغرافییادا یئتیشمه‌سی اونو بیر سیموولا چئویرمیشدیر و بیر چوخ سیویلیزاسیادا آلما ایله علاقه‌دار افسانه و ناغیللارا راست گلینیر.